
Egy lépéssel közelebb a Pygmalion-hatáshoz a pedagógiai kereteken belül

A Tanítsunk Magyarországért Mentorprogram a hátrányos helyzetű tanulók fejlődését
elősegítő program. A magyar oktatási rendszer egyik fő kihívása a hátránykompenzáló
pedagógia kivitelezése. A Tanítsunk Magyarországért Mentorprogram megadja a hátrányos
helyzetű tanulóknak a szükséges támogatást mentorálás formájában. A kutatás célja volt
megvizsgálni a mentorálás hatását a hátrányos helyzetű mentoráltak motivációjára. A
mentor-mentorált közötti kapcsolat komplex hatásmechanizmusának összetevői között
kiemelten elemezzük a Pygmalion-effektust. A Pygmalion-effektus a másokkal szembeni
elvárások erejét példázza. Az emberek olyanokká válnak, amilyen elvárásokat támasztunk
velük szemben (Merton, 1980; Cserné Ádermann, 1991). A támogatást és önbeteljesítést
nyújtó személyt most a mentor szerepében képzeltük el, és a percepciók vizsgálata mellett
igyekeztünk egy lépéssel közelebb kerülni ahhoz, hogy fel tudjuk tárni, hogy a mentoráltak
számára pozitív-e, ha van olyan személy, aki hisz bennük. A kérdőíves kutatás alapsokaságát
a Tanítsunk Magyarországért Mentorprogramban résztvevő Hajdú-Bihar megyei 7. és 8.
osztályos mentoráltak adják. Kontrollcsoportként hasonló háttérrel rendelkező, de a
programban részt nem vevő tanulókat vizsgáltunk. A megkérdezett mentorált tanulók
magasabb arányban rendelkeztek olyan személlyel az életükben, aki hisz bennük, és
támogatja őket.

